Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 42/04)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“Muscadet Coteaux de la Loire”

PDO-FR-A0495-AM01

Paziņojuma datums: 8.11.2019.

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais apgabals

Pēc pārskatīšanas nosaukuma “Muscadet Coteaux de la Loire” ģeogrāfiskais apgabals ir šāds:

— ir iekļauta divu pašvaldību (La Boissière-du-Doré, La Remaudière) teritorija un vienas pašvaldības (Le Loroux-Bottereau) teritorijas daļa; visas šīs pašvaldības ietilpst ar reģionālo nosaukumu “Muscadet” apzīmētā produkta ražošanas ģeogrāfiskajā apgabalā,

— ir izslēgta divu pašvaldību (Mésanger, Varades) teritorija un vienas pašvaldības (Ligné) teritorijas daļa – pēc tam kad tika veikts darbs, lai sakārtotu vīnogulājus sektoros, kuros ir saglabājusies augstas kvalitātes vīnkopības produkcijas ražošana.

Papildus ir veikti redakcionāli grozījumi: administratīvo vienību jaunajā sarakstā ir ņemta vērā apvienošana vai citas administratīvā zonējuma izmaiņas, kas notikušas pēc specifikāciju saskaņošanas. Lielākai juridiskai noteiktībai tajā ir atsauce uz oficiālā ģeogrāfiskā koda spēkā esošo redakciju, ko katru gadu publicē INSEE.

Attiecīgi grozīts vienotais dokuments, kas attiecas uz ģeogrāfisko apgabalu un saikni ar ģeogrāfisko apgabalu.

2. Noteiktais zemesgabalu apgabals

I nodaļas IV iedaļas 2. punktā aiz vārdiem “2011. gada 19. maija” ir pievienoti vārdi “un 2018. gada 20. jūnija”.

Šis grozījums izdarīts, lai pievienotu datumu, kurā kompetentā valsts iestāde apstiprinājusi ģeogrāfiskajā ražošanas apgabalā ietilpstošā noteiktā zemesgabalu apgabala demarkācijas izmaiņas. Zemesgabalu delimitācija nozīmē ar attiecīgo aizsargāto cilmes vietas nosaukumu apzīmēta produkta ražošanai piemērotu zemesgabalu noteikšanu ražošanas ģeogrāfiskā apgabala ietvaros.

Šis grozījums vienoto dokumentu neietekmē.

3. Tiešās apkaimes apgabals

Tiešās apkaimes apgabals ir aktualizēts pēc pašvaldības apvienošanas. Nosaukuma kopējais vīna raudzēšanas apgabals nav grozīts.

Attiecīgi grozīts vienotais dokuments, kas attiecas uz papildu nosacījumiem.

4. Vīnkopības prakse

I nodaļas IX iedaļas 1. punktā ir pievienots teikums “Laikā, kad tas tiek fasēts vai pirmo reizi izvests ārpus vīna raudzēšanas pagraba, tas vēl tiek turēts uz smalkajām raudzēšanas nogulsnēm.”

Vīna turēšana uz smalkajām nogulsnēm ļauj produktam piešķirt visas īpašības, kas nodrošina tā piesātinātību. Tas ļauj apstiprināt un nostiprināt dažādo ar nosaukumu “Muscadet” apzīmēto vīnu diferenciāciju.

vienotajā dokumentā attiecīgi grozīts 9. punkts, kas attiecas uz vīnkopības praksi.

5. Termiskā apstrāde

Ir svītrots aizliegums saistībā ar termiskās apstrādes izmantošanu vīniem, ja temperatūra pārsniedz 40 °C. Grozījuma mērķis ir dot uzņēmējiem visus iespējamos tehniskos līdzekļus, lai tiktu galā ar smagām ražas gadu sekām, ko raksturo organoleptiskās novirzes, kas izpaužas kā “goût moisi terreux” (“zemjaina pelējuma piegarša”). Ir izrādījies, ka misas karsēšanas tehnika, ko dēvē par termovinifikāciju, daudz mazāk kaitē vīnam attiecībā uz masas zudumu un iztvaikošanu, nekā mezoporo vīndarības ogļu izmantošana.

Attiecīgi grozīts vienotais dokuments saistībā ar vīnkopības praksi.

6. Fasēšana

Vīnu ar norādi “sur lies” (uz nogulsnēm) fasēšanas perioda beigas no 30. novembra ir pārceltas uz 31. decembri. Grozījums ļauj par vienu mēnesi pagarināt vīnu ar norādi “sur lies” pildīšanas pudelēs periodu, lai optimizētu šā veida vīnu tirdzniecības periodu, nemainot piesātinātības raksturu, kas saistīts ar šai norādei atbilstošo viegli izteikto dzirkstēšanu.

Attiecīgi grozīts vienotais dokuments, kas attiecas uz papildu nosacījumiem.

7. Vīnu aprite

Svītrots I nodaļas IX iedaļas 5. punkta b) apakšpunkts attiecībā uz datumu, kad atļauta vīnu laišana apritē starp apstiprinātiem noliktavu turētājiem.

Šis grozījums vienoto dokumentu neietekmē.

8. Saikne

Saikne ir tikusi grozīta, lai ņemtu vērā pašvaldību skaita izmaiņas, kā arī, lai atjauninātu 1. punkta pēdējo daļu attiecībā uz ražotāju skaitu un produkta apjomu.

Attiecīgi grozīts vienotais dokuments, kas attiecas uz saikni ar ģeogrāfisko apgabalu.

9. Marķēšana

XI iedaļā ir pievienots c) punkts: “Ar šo kontrolēto cilmes vietas nosaukumu apzīmēto vīnu marķējumā var norādīt mazākas ģeogrāfiskās vienības nosaukumu ar nosacījumu, ka:

— tā ir zemes kadastrā reģistrēta apdzīvota vieta,

— šis nosaukums ir ierakstīts ražas deklarācijā.

Kadastrā reģistrētās vietas nosaukums tiek drukāts, izmantojot burtus, kas ne augstumā, ne platumā, ne biezumā nedrīkst būt lielāki par pusi no tiem burtiem, kādi izmantoti, atveidojot šo kontrolēto cilmes vietas nosaukumu. To norāda tajā pašā redzamības laukā, kur kontrolēto cilmes vietas nosaukumu.”

Attiecīgi grozīts vienotais dokuments, kas attiecas uz papildu nosacījumiem.

10. Paziņošanas pienākumi

Deklarācijas par nosaukuma lietošanu beigu datums no 15. decembra pārcelts uz 31. decembri.

Iepriekšējā paziņošana par darījumu ir grozīta uz iepriekšējo paziņošanu par nosūtīšanu.

Iepriekšēja paziņošana par fasēšanu tiek veikta katrai partijai.

Šie grozījumi vienoto dokumentu neietekmē.

11. Atkāpšanās sistēma

Ir precizēti atkāpšanās paziņojuma noteikumi.

Šis grozījums vienoto dokumentu neietekmē.

12. Reģistrs

Saistībā ar lietvedību ir ieviesti redakcionāli precizējumi.

— II nodaļas II iedaļas 2. punktā:

— b) apakšpunktā ir svītroti vārdi “līdz deklarācijas par nosaukuma lietošanu iesniegšanai” un “un misas skābenums”,

— c) apakšpunktā vārds “žurnāls” aizstāts ar vārdu “reģistrs”,

— d) apakšpunktā vārds “žurnāls” ir aizstāts ar vārdu “reģistrs” un vārdi “vai tādu vīnu ar kontrolētu cilmes vietas nosaukumu laišana patēriņā, kuri nav fasēti,” ir svītroti.

Šis grozījums vienoto dokumentu neietekmē.

13. Galvenie pārbaudāmie parametri

Ir pārskatīta 3. nodaļa, lai nodrošinātu redakcionālu konsekvenci galvenajos pārbaudāmajos punktos Nantes reģiona teritorijā ražoto produktu specifikācijās.

Šis grozījums vienoto dokumentu neietekmē.

VIENOTS DOKUMENTS

1. Produkta nosaukums

“Muscadet Coteaux de la Loire”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīna produktu kategorijas

1. Vīns

4. Vīna vai vīnu apraksts

Produkts ir sausi, nedzirkstoši baltvīni.

Vīniem ir šādas īpašības:

— spirta dabiskā minimālā tilpumkoncentrācija ir 10 %,

— fermentējamo cukuru (glikozes un fruktozes) maksimālais saturs šajos vīnos ir zemāks par 3 gramiem uz litru,

— gaistošo skābju maksimālais saturs ir 10 miliekvivalenti uz litru,

— pēc bagātināšanas spirta kopējā tilpumkoncentrācija ir 12 %.

Kopējais skābums, kopējais sēra dioksīda saturs un spirta kopējā tilpumkoncentrācija ir tāda, kāda tā noteikta Eiropas Savienības tiesiskajā regulējumā. Produkts ir sausi, nedzirkstoši baltvīni.

Tiem ir maigs aromāts, kurā bieži dominē ziedu notis, ko reizēm pastiprina dažas mineralitātes nianses, kā arī garšas līdzsvarā pārsvarā dominē svaigums.

Ilgstošā kopšana reizēm nodrošina tiem labu izturēšanas potenciālu.

Tie tiek pildīti pudelēs ar rūpību, lai saglabātu un pastiprinātu to aromātu bagātību.

Vispārīgie analītiskie parametri Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a). Galvenās vīndarības metodes

Audzēšanas prakse

Vīnkoku stādījumu minimālā biezība ir 6 500 vīnkoku uz hektāru.6 500 vīnkoku uz hektāru.

Rindstarpu platums nedrīkst būt lielāks par 1,50 metriem, bet atstatums starp vienas rindas vīnkokiem ir 0,90–1,10 metri.

Vīnkokus apgriež, katram vīnkokam atstājot ne vairāk par 12 vīnstīgu pumpuriem:

— vai nu pēc īsās apgriešanas metodes, katram vīnkokam saglabājot ne vairāk kā 5 augļzarus,

— vai pēc Gijo (Guyot) metodes vienkāršā vai divkāršā formā.

Apgriešana ir jāpabeidz pirms pumpuru raisīšanās jeb 5. fāzē pēc Einhorna (Eichhorn) un Lorenca (Lorentz) skalas.

Neatkarīgi no apgriešanas veida, vīnkokiem var atstāt 4 papildu vīnstīgu pumpurus uz vienu vīnkoku, ja fenoloģiskajā fāzē, kas atbilst 11 vai 12 izplaukušām lapām, auglīgo zaru skaits uz vīnkoku gadā nav lielāks par 12.

Īpašā vīndarības metode

Novāktās vīnogu ražas termiska apstrāde temperatūrā, kas ir zemāka par – 5 °C, ir aizliegta.

Pēc bagātināšanas spirta kopējā tilpumkoncentrācija vīnos nepārsniedz 12 %.

Papildus iepriekš izklāstītajiem nosacījumiem saistībā ar vīndarības praksi attiecībā uz vīniem, tiek ievēroti arī pienākumi, kas noteikti Eiropas Savienības tiesību aktos un Lauku un jūras zivsaimniecības kodeksā (Code rural et de la pêche maritime.)

b). Maksimālās ražas

66 hektolitri no hektāra

6. Noteiktais ģeogrāfiskais apgabals

Visi ražošanas posmi notiek ģeogrāfiskajā apgabalā, kas apstiprināts Valsts Izcelsmes un kvalitātes institūta (Institut national de l’origine et de la qualité (INAO)) kompetentās valsts komitejas sanāksmē 2017. gada 15. jūnijā. Šā apgabala perimetrs, pamatojoties uz oficiālo 2018. gada ģeogrāfisko kodu, dienā, kad valsts kompetentā komiteja apstiprināja šo specifikāciju, aptver šādu pašvaldību vai pašvaldību daļu teritoriju:

— Loire-Atlantique departamentā: Ancenis, La Boissière-du-Doré, Carquefou, Le Cellier, Couffé, Divatte-sur-Loire (vienīgi deleģētās pašvaldības Barbechat teritorija), Ligné (daļa), Le Loroux-Bottereau (daļa), Mauves-sur-Loire, Oudon, La Remaudière, Saint-Géréon, Thouaré-sur-Loire, Vair-sur-Loire.

— Maine-et-Loire departamentā: Mauges-sur-Loire (vienīgi deleģēto pašvaldību La Chapelle-Saint-Florent un Saint-Florent-le-Vieil teritorija), Orée d’Anjou (vienīgi deleģēto pašvaldību Bouzillé, Champtoceaux, Drain, Landemont, Liré un La Varenne teritorija).

7. Galvenās vīna vīnogu šķirnes

‘Melon B’

8. Saiknes vai saikņu apraksts

Saiknes veidošanā ietilpstošo dabas faktoru apraksts

Ar kontrolēto cilmes vietas nosaukumu “Muscadet Coteaux de la Loire” apzīmētā produkta iegūšanai izmantojamais vīndārzs aizņem gan to nogāžu platības, kas ir vistuvāk Luāras upei, gan arī nelielas platības, kas ir nedaudz attālāk no minētās upes, aizņemot nogāzes gar tās pietekām: galvenokārt Divatte, Evre un Erdre. Ģeogrāfisko apgabalu raksturo izteikts reljefainums, un nogāžu slīpums tur parasti ir no 5 % līdz 10 %. Apgabals atrodas uz austrumiem no Nantes pilsētas un aizņem apvidu, kas ir vistālāk uz austrumiem esošā daļa no ģeogrāfiskā apgabala, kurā iegūst ar kontrolēto cilmes vietas nosaukumu “Muscadet” apzīmēto produkciju. Tas aizņem daļu no Loire-Atlantique un Maine-et-Loire departamenta teritorijas. Vīna plantācijas ainavā skaidri izceļas, pretstatā dzīvžogu ieskautajiem plato, kas atvēlēti lopkopībai.

Ģeogrāfiskajā apgabalā ir sevišķi maigs un silts okeāna piekrastes klimats. Luāras ietekmē temperatūras svārstības ir samērā nelielas, jo upei ir termoregulējoša nozīme, un tā veicina okeāna ietekmes izplatīšanos dziļāk kontinenta iekšienē. Okeāna brīžu iekļūšanu veicina upes plūsma dienvidrietumu/ziemeļaustrumu virzienā, kas sakrīt ar valdošo vēju virzienu. Šo pašu iemeslu dēļ Luāras krastos nokrišņu daudzums ir ievērojami mazāks, nekā plato, kas atrodas dažu kilometru attālumā. Tādēļ šajos platuma grādos ir ievērojams saules gaismas daudzums, mīkstinot ietekmi, kādai pakļautas vīnkopībai atvēlēto nogāžu platības sakarā ar to vērsumu pret ziemeļiem vai dienvidiem. Rudenī ekvinokcijas lielās plūdmaiņas reizēm atnes spēcīgas lietusgāzes.

Ģeogrāfiskā apgabala augsnes apakškārtu veido pārsvarā metamorfie ieži, galvenokārt vizlas slāneklis ar lielu daudzumu gneisa rietumos un slānekli austrumos. Uz šiem iežiem, kuri visbiežāk ir sadēdējuši vai kuros ir maz izteiktu pārmaiņu, atrodas sevišķi seklas brūnzemju augsnes, kuras ir skeletainas un kurās ir liels smilts un oļu īpatsvars. Tā kā šīs augsnes ir dabiskā kārtā labi drenētas, tās pavasarī strauji iesilst. Saskaņā ar paražām vīnogu audzēšanai atvēlētas tikai tās nogāzes, kuras veido atklātu klajumu ainavas, kur zemesgabali galvenokārt un tradicionāli apstādīti ar vīnkokiem, un zemesgabali, kuros augsnes ir veselīgas, labi aerētas, seklas un mēreni auglīgas, ar ierobežotu ūdensietilpību.

Saiknes veidošanā ietilpstošo cilvēkfaktoru apraksts

Ar šo kontrolēto cilmes vietas nosaukumu apzīmētā produkta iegūšanai atvēlētais vīndārzs ir mantojis senas vīnkopības tradīcijas. Vīnogulāji, kas Nantē audzēti jau kopš mūsu ēras pirmajiem gadsimtiem, viduslaikos pletās visās Nantes zemēs, gan Luāras un tās pieteku krastiem. Reģiona abatiju kartulāriji liecina par vīnogulāju kultūras attīstību XI un XII gadsimtā pakalnos, kas atrodas seno pašvaldību Varades, Oudon, Ancenis un Saint-Florent-le-Vieil teritorijā. Taču tikai XVI gadsimtā sāka veidoties īsti komerciālie vīndārzi, lai apmierinātu Nantē apmetušos holandiešu tirgotāju vajadzības. Tajā laikā reģionā galīgi nostiprinājās vīnogu šķirne ‘Melon B’, kur tā kopš XVII gadsimta vidus apzīmēta ar nosaukumu “Muscadet”. Ancenis osta ilgu laiku bija ļoti aktīva, nodrošinot ģeogrāfiskajā apgabalā ražoto vīnu piegādi uz Nanti. Arī pēc hercogistes pievienošanas Francijas karalistei Bretaņa saglabāja nodokļu noteikumus, kas veicināja vīnkopības attīstību. Šā ģeogrāfiskā apgabala vīnus, kas bija iegūti no vīnogu ražas, kura ievākta lejpus upei, apvidū pēc muitas barjeras, un kas tāpēc bija mazāk aplikti ar nodokļiem, bija vieglāk notirgot, nekā tos, kas nākuši no upes augšteces apvidiem.

Tā kā šeit galvenokārt tiek izmantota vīnogu šķirne ‘Melon B’, baltvīniem ģeogrāfiskā apgabala vīndārzu ainava krasi atšķiras no vīndārziem, kas atrodas rietumos, kur izmanto galvenokārt vīnogulāju šķirni ‘Chenin B’. Pēc filokseras uzliesmojuma vīndārzus atjaunoja, izmantojot jaunus paņēmienus, piemēram, apgriešanu pēc Gijo metodes un stādīšanu rindās. Kopš tā laika ražošanas zinātība ir labi kodificēta, uzturot palielinātu stādīšanas biezību, pārvaldot vīnogulāju noslodzi un ražas apjomu, ražu novācot pilngatavībā.

Lai varētu ražot bagātīgus un komplicētus vīnus, uzņēmēji izmanto īpašu vinifikācijas metodi, “Nantes metodi” (“méthode nantaise”), kas ietver vīnu izturēšanu uz smalkajām raudzēšanas nogulsnēm vismaz vienu ziemu bez jebkādas pārtecināšanas. Šī zinātība cēlusies no vīndaru ieraduma labāko vīnu paturēt uz tā mucā esošajām nogulsnēm, gaidot svētkus. Šāda kopšanas metode vīnam piešķir apaļīgumu un sulīgumu, bagātinot to it īpaši ar mannoproteīniem un citām sastāvdaļām, kas rodas no rauga šūnapvalku autolīzes. Turklāt šī metode, kas balstās uz to, ka ar vīnu veic pēc iespējas mazāk darbību un to tur atmosfērā, kas piesātināta ar oglekļa dioksīdu, būtiski ierobežojot oksidācijas parādības un gaistošo savienojumu izdalīšanos, ļauj līdz pavasarim un vēl ilgāk saglabāt aromātus, kas veidojušies spirta rūgšanas laikā.

Kopšanas laikā vīni bagātinās arī ar trešējām aromāta niansēm. Vīnogas, misas un vīni, kas iegūti no vīnogu šķirnes ‘Melon B’, patiesībā ietver glikozīdu aromātu prekursorus ievērojamā koncentrācijā. Šīs molekulas, kas sastāv no aglikoniem, kuri saistīti ar cukuriem, ir bez smaržas. β-glikozīdu saišu noārdīšana, iedarbojoties dažādiem ķīmiskiem un enzīmu procesiem, veido spēcīgi smaržojošas sastāvdaļas, galvenokārt monoterpēnus un C13-norizoprenoīdus, veidojoties galvenokārt β-damaskonam, vielai, kura ir pazīstama ar tās būtisko lomu vīnu augļainuma aromātu uzlabošanā. Uzņēmēji ir ieguvuši īpašu zinātību, kā vīnus mucā aizsargāt no oksidēšanās un rūpīgi paveiktu to iepildīšanu pudelēs, lai šo smaržu izdalīšanās notiktu pēc iespējas ilgāk un lai vīni iegūtu komplicētību.

Rūpēdamies par šo ražošanas nosacījumu nostiprināšanu, lai saglabātu savu vīnu autentiskumu, ģeogrāfiskā apgabala vīnkopji 1936. gadā panāca kontrolētā cilmes vietas nosaukuma “Muscadet Coteaux de la Loire” atzīšanu. Tradicionālās norādes “sur lie” reglamentācija tika definēta 1977. gadā. Kopš 1994. gada tā tiek īstenota tā, ka vīnus pilda pudelēs gadā, kas seko ražas novākšanas gadam, vīna pagrabos, kuros vīni ir raudzēti, lai ierobežotu vīnu pārtecināšanu un pārliešanu. 2016. gadā deklarētā zemes platība, kāda paredzēta ar šo kontrolēto cilmes vietas nosaukumu apzīmētās produkcijas ražošanai, aizņēma apmēram 170 hektārus, kuros darbojas aptuveni 80 ražotāju un viena kooperatīvā struktūra, kas atrodas Ancenis. Gada laikā pārdotais apjoms ir aptuveni 7000 hektolitru, un vairākumam šīs produkcijas ir piemērojama norāde “sur lie”. Kontrolētā cilmes vietas nosaukuma “Muscadet Coteaux de la Loire” vīni ir nedzirkstoši sausie baltvīni. Tiem ir maigs aromāts, kurā bieži dominē ziedu notis, ko reizēm pastiprina dažas mineralitātes nianses, kā arī garšas līdzsvarā pārsvarā dominē svaigums. Paildzināta raudzēšana var piešķirt tiem bagātīgāku garšu un labu piemērotību izturēšanai. Tie tiek pildīti pudelēs ar rūpību, lai saglabātu un pastiprinātu to aromātu bagātību.

Nobaudot ar norādi “sur lie” apzīmētos vīnus, parasti jūtams līdzsvarojums, kurā vairāk dominē apaļīgums, komplicētāka smaržu buķete; šiem vīniem var būt arī viegli izteikta dzirkstēšana, ko rada no spirta rūgšanas norisēm palikušais oglekļa dioksīds. Lai saglabātu šo vīnu svaigumu, aromātu bagātību un dabiskā kārtā radušos oglekļa dioksīdu, kopšanas laikā tos sargā no oksidēšanās. Tā kā to oglekļa dioksīda saturs ir pārāk augsts uzglabāšanai lokana materiāla traukos, tos pilda pudelēs, un fasēšanas laikā ir nepieciešama īpaša rūpība. Luāras ietekmē ģeogrāfiskajā apgabalā ir maigs klimats, maz nokrišņu un daudz saules gaismas. Tajā ir paugurains reljefs, kas upes piekrastē ir stāvāks; augsne bieži vien ir rupjgraudaina un sekla, veidojusies galvenokārt uz metamorfajiem iežiem. Iežu plaisājums un augsnes struktūra nodrošina vīnkoku dziļu iesakņošanos, augus apgādājot ar ūdeni, kura daudzums gada gaitā pakāpeniski samazinās, un veicina ‘Melon B’ šķirnes vīnogu nogatavošanos. Maigās ziemas nodrošina vīnogulāju veģetācijas perioda agrīnu sākumu, kas parasti ļauj vīnogu ražu novākt pirms rudens lietavām. Savukārt mērenā temperatūra vasarā ļauj saglabāt no šīs maigās baltogu šķirnes gatavoto vīnu svaigumu un aromātus. Okeāna vēji, pūšot Luāras tecējuma virzienā, mazina gaisa mitrumu, un ļauj vīnogas nolasīt labā sanitārā stāvoklī, kas daļēji veicina vīnu aromātu izsmalcinātību, it īpaši ziedu un mineralitātes smaržu buķeti.

Ģeogrāfiskā apgabala vīnkopības garā vēsture un agrīnā specializēšanās jau izsenis ir veicinājusi ražotāju zināšanu un prakses kopīgošanu. Vēlēdamies aizsargāt sava produkta autentiskumu, viņi panāca kontrolētā cilmes vietas nosaukuma “Muscadet Coteaux de la Loire” atzīšanu kopš 1936. gada, un tā to dara par vienu no senākajiem kontrolētajiem cilmes vietas nosaukumiem Francijā.

Zinātība uzņēmējiem ļauj pārvaldīt ražošanu un ievākt veselīgu vīnogu ražu pilngatavībā. Raudzēti saskaņā ar vietējo vīna gatavošanas praksi, vīni uz to smalkajām raudzēšanas nogulsnēm tiek kopti bez jebkādas pārtecināšanas. Pateicoties ģeogrāfiskā apgabala maigajām ziemām, kas veicina mijiedarbību ar nogulsnēm, vīni kopšanas laikā turpina uzlaboties, un nākamajā pavasarī iegūst visbagātīgāko garšu. Rūpīga pildīšana pudelēs ļauj saglabāt vīnu būtiskākās īpašības, un daži aromāti turpina attīstīties arī pēc vīnu iepildīšanas pudelēs. Šī zinātība, kas ir nevainojami pielāgojusies dabas vides un vīnogu šķirnes ‘Melon B’ potenciālam, ļauj vīnos pilnībā izpausties aromātiskajām vielām, kas radušās rūgšanas norisēs, un glikozīdu aromātu prekursoriem.

Ja vīnus, kas apzīmēti ar šo kontrolēto cilmes vietas nosaukumu un papildu norādi “sur lie”, pilda pudelēs gadā, kurš seko ražas novākšanas gadam, tie saglabā sev raksturīgo svaigumu, ko papildina viegli izteiktā dzirkstēšana, kas radusies no atlikušā oglekļa dioksīda, kurš veidojies vīna raudzēšanas laikā. Lai nepieļautu nekādu oksidēšanos, šie vīni tiek fasēti tieši vīna raudzēšanas pagrabos. Šī tradicionālā prakse, kas mazina darbības ar produktu, ir nevainojami pielāgota, lai saglabātu vīnu izsmalcinātās smaržas nianses.

Visā apvidū jūtamā Luāras klātiene, ģeogrāfiskā apgabala atrašanās starp Nanti un Anžē aptuveni vienādā attālumā no tām, kā arī Ancenis ostas dinamiskā darbība ir veicinājusi komerciāla vīndārza vēsturisko veidošanos, un virzījusi uz dinamisku attīstību. Pateicoties šo vīnu īpašībām, kas saistītas ar to svaigumu un aromāta nianšu izsmalcinātību, tie ir iemantojuši plašu klientu loku, kā arī kļuvuši iecienīti virknē restorānu Luāras piekrastē. Tie lieliski sader ar jūras veltēm, kā arī ar baltā sviesta mērcē gatavotu zivju ēdieniem, kuru recepte 19. gadsimtā radīta šīs upes piekrastes apvidos.

9. Būtiski papildu nosacījumi (fasēšana, marķēšana, citas prasības)

Tiešās apkaimes apgabals

Tiesiskais regulējums:

Valsts tiesību akti.

Papildu nosacījuma veids:

Atkāpe par ražošanu noteiktajā ģeogrāfiskajā apgabalā.

Nosacījuma apraksts:

Tiešās apkaimes apgabalu, kas atkāpes kārtā noteikts tādu šo vīnu vinifikācijai, gatavošanai un kopšanai, attiecībā uz kuriem ir tiesības izmantot norādi “sur lie”, saskaņā ar oficiālo 2018. gada ģeogrāfisko kodu veido šādu pašvaldību teritorija vai teritorijas daļa:

— Loire-Atlantique departamentā: Aigrefeuille-sur-Maine, Basse-Goulaine, La Bernerie-en-Retz, Le Bignon, Bouaye, Bouguenais, Boussay, Brains, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, La Chevrolière, Clisson, Corcoué-sur-Logne, Divatte-sur-Loire (vienīgi deleģētās pašvaldības La Chapelle-Basse-Mer teritorija), Frossay, Geneston, Gétigné, Gorges, La Haie-Fouassière, Haute-Goulaine, Le Landreau, Legé, Ligné (daļa), La Limouzinière, Loireauxence (vienīgi deleģēto pašvaldību La Chapelle-Saint-Sauveur un Varades teritorija), Le Loroux-Bottereau (daļa), Machecoul-Saint-Même, Maisdon-sur-Sèvre, La Marne, Mésanger, Monnières, Montbert, Montrelais, Les Moutiers-en-Retz, Mouzillon, Le Pallet, Paulx, Le Pellerin, La Planche, Pont-Saint-Martin, Pornic, Port-Saint-Père, La Regrippière, Remouillé, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Fiacre-sur-Maine, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières, Touvois, Vallet, Vertou, Vieillevigne, Villeneuve-en-Retz, Vue,

— Maine-et-Loire departamentā: Beaupréau-en-Mauges (vienīgi deleģēto pašvaldību Beaupréau un Gesté teritorija), Ingrandes-Le Fresne sur Loire (vienīgi deleģēto pašvaldību Fresne-sur-Loire teritorija), Mauges-sur-Loire (vienīgi deleģētās pašvaldības Marillais teritorijā), Montrevault-sur-Èvre (vienīgi deleģēto pašvaldību La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart un Saint-Rémy-en-Mauges teritorija), Orée d’Anjou (vienīgi deleģēto pašvaldību Saint-Christophe-la-Couperie, Saint-Laurent-des-Autels un Saint-Sauveur-de-Landemont teritorija), Sèvremoine (vienīgi deleģēto pašvaldību Montfaucon-Montigné, Saint-Crespin-sur-Moine, Saint-Germain-sur-Moine un Tillières teritorija),

— Vendée departamentā: Cugand, Montaigu, Rocheservière, Saint-Étienne-du-Bois, Saint-Hilaire-de-Loulay, Saint-Philbert-de-Bouaine.

Tiesiskais regulējums:

Valsts tiesību akti.

Papildu nosacījuma veids:

Papildu noteikumi par marķēšanu

Nosacījuma apraksts:

Vīniem, kuri atbilst ražošanas nosacījumiem, kas attiecībā uz šo norādi ir paredzēti specifikācijā, kontrolēto cilmes vietas nosaukumu var papildināt ar norādi “sur lie”.

Kontrolēto cilmes vietas nosaukumu var papildināt ar ģeogrāfisko nosaukumu “Val de Loire” saskaņā ar noteikumiem, kas specifikācijā paredzēti saistībā ar šā ģeogrāfiskā nosaukuma lietošanu.

Norādes “sur lie” un ģeogrāfiskās vienības “Val de Loire” nosaukumā izmantotie burti augstumā, platumā un biezumā nav lielāki par burtiem, kādi izmantoti, atveidojot šo kontrolēto cilmes vietas nosaukumu.

Vīniem, kuriem var izmantot norādi “sur lie” ir jānorāda ražas gads.

Ar šo kontrolēto cilmes vietas nosaukumu apzīmēto vīnu marķējumā var norādīt mazākas ģeogrāfiskās vienības nosaukumu ar nosacījumu, ka:

— tā ir zemes kadastrā reģistrēta apdzīvota vieta,

— šis nosaukums ir ierakstīts ražas deklarācijā.

Kadastrā reģistrētās vietas nosaukums tiek drukāts, izmantojot burtus, kas ne augstumā, ne platumā, ne biezumā nedrīkst būt lielāki par pusi no tiem burtiem, kādi izmantoti, atveidojot šo kontrolēto cilmes vietas nosaukumu. To norāda tajā pašā redzamības laukā, kur kontrolēto cilmes vietas nosaukumu.

Tiesiskais regulējums:

Valsts tiesību akti.

Papildu nosacījuma veids:

Fasēšana noteiktā ģeogrāfiskajā apgabalā.

Nosacījuma apraksts:

Vīni, kuriem ir tiesības izmantot norādi “sur lie”, tiek fasēti noteiktajā apgabalā.

Lai vīni, kurus ir tiesības apzīmēt norādi “sur lie”, saglabātu īpašības, kas radušās, pateicoties to raudzēšanas un kopšanas metodei, it sevišķi īpašības, kas saistītas ar to svaigumu, komplicēto aromātu, kura dažas sastāvdaļas, kuras to veido, sāk izpausties tikai pēc šo vīnu iepildīšanas pudelēs, un viegli izteikto dzirkstēšanu, ko rada dabiskā kārtā veidojušās oglekļa dioksīda klātiene, un ierobežotu pārliešanu, tie tiek pildīti pudelēs vīna raudzēšanas pagrabos laikā no 1. marta līdz 31. decembrim gadā, kas seko ražas novākšanas gadam.

Šī īpašā kopšanas metode piešķir šiem vīniem apaļīgumu un sulīgumu, bagātinot tos it īpaši ar mannoproteīniem un citām sastāvdaļām, kas rodas no rauga šūnapvalku autolīzes. Šī metode balstās uz to, ka ar vīnu veic pēc iespējas mazāk darbību un to tur atmosfērā, kas piesātināta ar oglekļa dioksīdu, būtiski ierobežojot oksidācijas parādības un gaistošo savienojumu izdalīšanos.

Tā kā šo vīnu oglekļa dioksīda saturs ir pārāk augsts uzglabāšanai lokana materiāla traukos, tos pilda pudelēs, un fasēšanas laikā ir nepieciešama īpaša rūpība.

Laikā, kad vīni tiek fasēti vai pirmoreiz izvesti ārpus raudzēšanas pagrabiem, tie tikko vēl bijuši turēti uz smalkajām raudzēšanas nogulsnēm.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-6463bdfa-2237-4a2c-b1b0-13cf749cfc0b

(1) OV L 9, 11.1.2019., 2. lpp.